
В помощ на родителя – за по-добра
адаптация на детето към детската ясла
Детската ясла е нов период от живота на детето. За него това е първи опит за колективно общуване.  Социалната среда на детската ясла се различава от семейната и това е свързано с период на адаптация и интеграция на детето.
Адаптацията е процес на приспособяване на организма към нова среда. Това е естествен процес, присъщ на всеки жив организъм, чрез който става уравновесяване с околната среда. Адаптацията включва цялостната личност на детето. Адаптацията е строго индивидуален процес за приспособяване на всяко дете и неговите родители към особеностите на отглеждането, възпитанието и обучението на детето в условията на детската ясла.
Адаптацията на детето започва в семейството.	За целта и двамата родители трябва да са убедени, че детето им ще посещава детска ясла. Несигурността на родителите, техните страхове, притесненията, че се отделят от детето си (най-вече на майката) се предава на детето. Децата са сензитивни и ако родителят се тревожи, то тогава тази тревожност несъзнавано се прехвърля и върху тях.
Специалистите от ОДЯ „Ана Кузманова” Ви дават следните препоръки:
· Запознайте се с екипа на групата, която ще посещава Вашето дете. Споделете Вашите тревоги, задавайте въпроси – ние ще отговорим. Разгледайте всички помещения на групата.
· Уеднаквете режима на детето у дома, с този в детската ясла. Съобразете часовете за хранене, сън и бодърстване. Така дневният ритъм на детето няма да бъде нарушен.
· Разхождайте често детето си до детската ясла в месеците преди да постъпи, така маршрута от вкъщи до яслата няма да е непознат. Наблюдавайте заедно с детето си как децата играят на двора. Говорете с детето си как то също ще играе с децата, ще има нови приятели, ще се храни заедно с тях, ще пее песнички, ще рисува, ще има собствено легло, което ще е само негово. 
· [bookmark: _GoBack]Проиграйте времето, което ще Ви е необходимо от събуждането на детето до пристигането в детската ясла. Оставете си достатъчно време сутрин, за да не бързате и да бъдете припряни, така няма да се натрупа излишно напрежение върху Вас и детето. Периодът на подготовка преди тръгване за детската ясла трябва да е приятен както за родителя, така и за детето. Ако е необходимо слагайте дето си по –рано за нощен сън, за да не бъде на сутринта недоспало. Ако детето заспива вечер късно, първият ден го сложете  да спи в леглото 10 минути по- рано и всеки следващ ден с още 10 минути по- рано, докато стигнете часа, в който ще го слагате за нощен сън, когато тръгне на ясла. Ако детето спи при Вас, научете го да спи в самостоятелно легло.
· Ако искате да премахнете еднократните пелени (памперси), биберони, обедно кърмене, то го направете достатъчно рано (до 1 месец), преди детето Ви да тръгне на ясла. До приключване на адаптацията в детската ясла не трябва да се нарушава драстично ежедневието на детето (не се свалят памперси, не се премахват биберони, шишета и др.), това ще стресира допълнително детето. Ако не сте успели, то с общи усилия ще се справим, когато детето вече е адаптирано и спокойно.
·  Не заплашвайте детето с ходенето на детска ясла („Като тръгнеш на ясла ще те научат да спиш на обяд” или „Ще видиш като тръгнеш на ясла как ще изяждаш всичката храна”). Така създавате негативно отношение на детето към детската ясла още преди да е постъпило.
· Оставете си свободни между 2 и 4 седмици за подпомагане адаптацията на детето. Около 1 седмица детето може да посещава за час, два или до обяд детската ясла. Когато го оставите за първи път да преспи в детската ясла, вземете го 16 часа, а всеки следващ ден с 10-15 минути по-късно.
·  Ако детето има любима играчка или предмет у дома, може да го вземе със себе си в детската ясла. Това ще бъде и неговата помощ при раздялата ( нещо, което му напомня за дома).
· Създайте си ритуал на раздяла – прегръдка или целувка, „довиждане”, „до скоро” и др. Ритуалите успокояват децата. Никога не оставяте детето си, без то да разбере, че Вие си тръгвате (ще се чувства изоставено и застрашено). Когато  оставяте детето бъдете усмихнати и спокойни. Усмивката на лицето и позитивното настроение на родителя дават сигнал на детето, че е на сигурно място и няма от какво да се безпокои. Ако плачете или сте тъжна и напрегната, вашето настроение, вашите мимики и изражение на лицето ще рефлектират върху детето. За него това ще е знак, че се случва нещо нередно, нещо страшно. Децата попиват емоциите на възрастните. Винаги казвайте след каква ситуация ще го вземете – „когато се нахраниш на обяд”, „когато се наспиш и закусиш”,  „когато се наспиш, закусиш и поиграеш с децата”. Никога не казвайте „ще те взема пръв/първа”, защото винаги може друг родител преди вас да вземе своето дете, а вашето ще остане излъгано и разочаровано.
· Когато вземете детето от детската ясла отново бъдете спокойни и усмихнати, не прегръщайте и целувайте бурно детето / изчакайте 5-10 минути / , така му давате знак, че сте били притеснени и то е било оставено в застрашаваща го среда. След като вземете детето от детската  ясла то може да бъде превъзбудено и да изисква повече внимание. Това е нормално поведение в периода на адаптация и начин да се освободи от напрежението, причинено от промените в живота му.За да се разтовари от напрежението не го прибирайте веднага у дома, оставете го да поиграе свободно навън ( в парка, на детската площадка, в градинката пред блока и т.н.).
· Не се карайте на детето, не го сравнявайте с други („виж Пепи не плаче, а ти защо плачеш”), всяко дете е уникално. Обичайте детето си такова, каквото е! Не се страхувайте да му показвате безпрекословната си любов. Така ще му помогнете да расте уверено, да се чувства можещо и знаещо. А всичко това ще го направи лесно адаптивно към изненадите в живота, които не са малко.

